CELEX: 22022D1101
Language: sl
Date: 2022-06-19 00:00:00
Title: Priporočilo št. 1/2022 Pridružitvenega sveta EU-Egipt z dne 19. junija 2022 o prednostnih nalogah partnerstva EU-Egipt 2021–2027 [2022/1101]

1.7.2022   
               
               
                  SL
               
               
                  Uradni list Evropske unije
               
               
                  L 176/79
               
            
         PRIPOROČILO št. 1/2022 PRIDRUŽITVENEGA SVETA EU-EGIPT
         z dne 19. junija 2022
         o prednostnih nalogah partnerstva EU-Egipt 2021–2027 [2022/1101]
         PRIDRUŽITVENI SVET EU-EGIPT –
         ob upoštevanju Evro-mediteranskega sporazuma o pridružitvi med Evropskimi skupnostmi in njihovimi državami članicami na eni strani in Arabsko republiko Egipt na drugi strani,
         ob upoštevanju naslednjega:
         
                     (1)
                  
                  
                     Evro-mediteranski sporazum o pridružitvi med Evropskimi skupnostmi in njihovimi državami članicami na eni strani ter Arabsko republiko Egipt na drugi strani (v nadaljnjem besedilu: Sporazum) je bil podpisan 25. junija 2001, veljati pa je začel 1. junija 2004.
                  
               
                     (2)
                  
                  
                     Člen 76 Sporazuma pooblašča Pridružitveni svet EU-Egipt j za sprejemanje odločitev za namene doseganja ciljev Sporazuma ter za izdajo ustreznih priporočil.
                  
               
                     (3)
                  
                  
                     Na podlagi člena 86 Sporazuma pogodbenici sprejmeta vse splošne in posebne ukrepe, potrebne za izpolnjevanje svojih obveznosti iz Sporazuma, ter poskrbita za doseganje ciljev iz Sporazuma.
                  
               
                     (4)
                  
                  
                     Na podlagi pregleda evropske sosedske politike je bila predlagana nova faza sodelovanja s partnerji, ki omogoča večjo odgovornost obeh strani.
                  
               
                     (5)
                  
                  
                     Evropska unija in Egipt sta se dogovorila, da bosta utrdila svoje partnerstvo, zato sta sprejela dogovor o vrsti prednostnih nalog za obdobje 2021–2027 (v nadaljnjem besedilu: prednostne naloge partnerstva EU-Egipt 2021–2027), da bi obravnavala skupne izzive Unije in Egipta ter spodbujala skupne interese.
                  
               
                     (6)
                  
                  
                     Pogodbenici Sporazuma sta se dogovorili o besedilu prednostnih nalog partnerstva EU-Egipt 2021–2027, ki bodo v podporo izvajanju Evro-mediteranskega sporazuma in osredotočene na sodelovanje v zvezi s skupno določenimi interesi –
                  
               PRIPOROČA:
         
            Člen 1
            Pridružitveni svet priporoča, da pogodbenici Sporazuma izvajata prednostne naloge partnerstva EU-Egipt 2021–2027, kot so določene v Prilogi k temu priporočilu.
         
         
            Člen 2
            S prednostnimi nalogami partnerstva EU-Egipt 2021–2027 se nadomestijo prednostne naloge partnerstva EU-Egipt, katerih izvajanje je bilo priporočeno s Priporočilom št. 1/2017 Pridružitvenega sveta (1).
         
         
            Člen 3
            To priporočilo začne veljati na dan sprejetja.
         
         
            V Luxembourgu, 19. junija 2022
            
               
                  Za Svet
               
               
                  predsednik
               
               J. BORRELL FONTELLES
            
         
         
            (1)  Priporočilo št. 1/2017 Pridružitvenega sveta EU-Egipt z dne 25. julija 2017 o dogovoru o prednostnih nalogah partnerstva EU-Egipt (UL L 255, 3.10.2017, str. 26).
      
      
         
            PRILOGA
            Prednostne naloge partnerstva EU-Egipt za obdobje 2021–2027
            I.   Uvod
            
            Cilj teh prednostnih nalog partnerstva je obravnavati skupne izzive, s katerimi se soočata EU in Egipt, spodbujati skupne interese, zagotoviti dolgoročno stabilnost in trajnostni razvoj na obeh straneh Sredozemlja ter okrepiti sodelovanje in uresničiti neizkoriščen potencial odnosa. Posebna pozornost je namenjena krepitvi sodelovanja, ki temelji na egiptovski Strategiji trajnostnega razvoja – Vizija 2030 in revidirani evropski politiki sosedstva, določeni v novi Agendi EU za Sredozemlje (1) ter njenem gospodarskem in naložbenem načrtu za države južnega sosedstva (2), evropskem zelenem dogovoru in sklepih Sveta o obnovljenem partnerstvu z državami južnega sosedstva z dne 16. aprila 2021 (3), in ublažitvi škodljivih družbeno-gospodarskih posledic pandemije COVID-19, vključno z zelenim, digitalnim, odpornim in vključujočim okrevanjem. V pridružitvenem sporazumu EU-Egipt so določeni splošni okvir za sodelovanje in prednostne naloge partnerstva. Prednostne naloge partnerstva temeljijo na agendi za trajnostni razvoj (4) do leta 2030, ciljih trajnostnega razvoja ZN, Pariškem podnebnem sporazumu in skupni zavezanosti univerzalnim vrednotam demokracije, pravni državi in spoštovanju človekovih pravic. Poleg tega so usklajene s težnjo, navedeno v sklepih Evropskega sveta z dne 10. in 11. decembra 2020 (5), po demokratičnem, stabilnejšem in bolj zelenem južnem sosedstvu, kjer bo tudi več blaginje, kot strateški prednostni nalogi EU.
            II.   Prednostne naloge
            
            Prednostne naloge partnerstva bi morale prispevati k izpolnjevanju pričakovanj prebivalcev na obeh straneh Sredozemskega morja, zlasti pri zagotavljanju vključujočega trajnostnega razvoja, socialne pravičnosti, možnosti za dostojno zaposlitev, gospodarske blaginje in znatno boljših življenjskih pogojev. Ključni vidiki teh ciljev so vključujoča rast, podprta z inovativnostjo, učinkovito in participativno upravljanje, ki temelji na pravni državi, človekovih pravicah in temeljnih svoboščinah, vključno s socialnimi pravicami in pravicami delavcev, opolnomočenjem žensk z namenom doseganja enakosti spolov in pravicami otrok. Pri prednostnih nalogah sta upoštevani tudi zadevni vlogi EU in Egipta kot mednarodnih akterjev, njihov cilj pa je povečati njuno dvostransko ter regionalno in mednarodno sodelovanje. Boljša povezljivost med EU in Egiptom s posebnim poudarkom na pametni mobilnosti, avtomatizirani in elektronski mobilnosti, digitalizaciji in zelenem gospodarstvu bo pomembno orodje, ki bo v tem okviru ponujalo nove priložnosti za sodelovanje. Izvajanje vodilnih pobud gospodarskega in naložbenega načrta nove Agende za Sredozemlje bo, vključno v okviru pobud Ekipe Evropa, prispevalo k uresničevanju prednostnih nalog partnerstva. Te so pomemben del sodelovanja EU z Egiptom in pomagajo ohraniti naše sredozemske skupne interese in dobrine.
            Pandemija COVID-19 je bila velik izziv za nacionalne sisteme zdravstvenega varstva ter je hudo prizadela gospodarstvo in družbo. EU in Egipt bosta tesno sodelovala pri dolgoročnem družbeno-gospodarskem okrevanju in trajnostnem razvoju. Obe strani si prizadevata povečati koristi za okrevanje gospodarstev po COVID-19 in ublažiti morebitne posledice.
            Zato bo partnerstvo temeljilo na naslednjih glavnih prednostnih nalogah:
            1.   Trajnostno sodobno gospodarstvo in socialni razvoj Egipta
            
            EU in Egipt bosta kot ključna partnerja sodelovala pri spodbujanju doseganja družbeno-gospodarskih ciljev, določenih v egiptovski Strategiji trajnostnega razvoja – Vizija 2030, s posebnim poudarkom na potrebah trajnostnega razvoja.
            a)   Okrepitev odpornosti, povečanje blaginje in podpora preobrazbi v digitalno in zeleno gospodarstvo
            
            Egipt je zavezan doseganju dolgoročne družbeno-gospodarske trajnostnosti, med drugim z ustvarjanjem ugodnejšega okolja za vključujočo rast in ustvarjanje dostojnih in produktivnih delovnih mest, zlasti za mlade in ženske, vključno s spodbujanjem vključevanja neformalnega sektorja v formalno gospodarstvo. Pri doseganju dolgoročne gospodarske trajnostnosti bo to vključevalo ukrepe, s katerimi se lahko ustvari večji fiskalni manevrski prostor za boljše izvajanje strategije trajnostnega razvoja, izvede dodatna reforma subvencij in obdavčitve, s čimer bosta okrepljena vloga zasebnega sektorja in poslovno okolje za privabljanje več neposrednih tujih naložb, vključno z bolj odprto in trajnostno trgovinsko politiko, v podporo ključnim infrastrukturnim projektom, kot je razvoj učinkovitega, zanesljivega in trajnostnega prometnega sistema. Ker ima razvoj malih in srednjih podjetij (MSP) pomembno vlogo pri trajnostni in vključujoči rasti, bo imel ta sektor tudi v prihodnje osrednjo vlogo pri sodelovanju EU z Egiptom. Poleg tega bo EU podpirala prizadevanja Egipta za reformo javne uprave in dobro upravljanje, vključno s spodbujanjem visokokakovostnih statističnih podatkov, pri čemer bodo upoštevani digitalna revolucija ter zadevni novi poslovni in družbeni modeli.
            EU bo imela še naprej pomembno vlogo pri podpiranju poslovnega okolja in trajnostne gospodarske rasti, med drugim s konkretnimi vodilnimi pobudami v prednostnih sektorjih, kot so: razvoj trajnostnih načinov prevoza in infrastrukture javnega prevoza ter podpiranje prehoda Egipta na električno mobilnost. EU bo glede na napredek pri uresničevanju egiptovske strategije trajnostnega razvoja do leta 2030 razširila svojo podporo prehodu Egipta na zeleno gospodarstvo, vključno s trajnostnim razvojem kmetijskega in vodnega sektorja. V navedenem okviru bo EU podpirala tudi izboljšanje digitalne infrastrukture in zlasti splošni dostop do izboljšanih, cenovno dostopnih in varnih omrežij ter ozaveščanje in izmenjavo informacij in znanja o grožnjah kibernetski varnosti.
            EU in Egipt priznavata pomembnost raziskav in inovacij za napredek svojih družb, zato bosta še naprej sodelovala v različnih sektorjih na področju raziskav in inovacij ter pri spodbujanju digitalnih tehnologij, vključno z umetno inteligenco in kibernetsko varnostjo, ob hkratnem varstvu pravice do zasebnosti. V tem okviru sta poudarila svoj interes za okrepitev sodelovanja pri številnih ustreznih raziskovalnih in visokošolskih dejavnostih, med drugim v okviru programa Obzorje Evropa, in Erasmus+, partnerstva na področju raziskav in inovacij v Sredozemlju (PRIMA) in Unije za sredozemsko regionalno platformo za raziskave in inovacije.
            Zaradi neprecenljive in raznolike dediščine Egipta ter pomembnega prispevka kulturnega in turističnega sektorja h gospodarskemu razvoju države, bruto domačemu proizvodu (BDP), zaposlenosti, deviznim rezervam in širši družbi bo poseben poudarek na povezavi med kulturo, ohranjanjem kulturne dediščine in gospodarskim razvojem. EU in Egipt bosta med drugim sodelovala pri iskanju načinov za zaščito in ohranjanje kulturne dediščine, tako materialne kot nematerialne, ter predlagala ustrezne skupne ukrepe sodelovanja na tem področju. Da bi obravnavala negativen vpliv pandemije COVID-19 na turistični sektor v Egiptu, si bosta skupaj prizadevala za povečanje priložnosti na tem področju.
            b)   Trgovina in naložbe
            
            EU in Egipt sta pomembna trgovinska partnerja. Obe strani bosta skupaj opredelili ustrezne pristope za krepitev dvostranskih trgovinskih in naložbenih odnosov, izboljšanje konkurenčnosti ter zagotavljanje dostopnosti blaga in storitev zadevnim trgom v skladu s predpisi Svetovne trgovinske organizacije (STO) in pridružitvenim sporazumom EU-Egipt ter nadaljnje vključevanje Egipta v regionalne in globalne vrednostne verige.
            EU in Egipt bosta tesno sodelovala pri pripravi skupnih praktičnih predlogov, da bi Egiptu pomagala povečati konkurenčnost in preglednost trga, okrepiti obstoječe trgovinske in naložbene odnose ter zagotoviti, da se bodo določbe pridružitvenega sporazuma EU-Egipt glede trgovine in konkurenčnosti v celoti upoštevale, sporazum pa izvajal na način, ki mu omogoča, da doseže svoj polni potencial. EU bo za boljše varovanje zdravja in varnosti potrošnikov podpirala preobrazbo trajnostnih prehranskih sistemov ter razvoj učinkovitih okvirov za varnost potrošnikov ob upoštevanju predpisov STO, mednarodno dogovorjenih sanitarnih in fitosanitarnih standardov ter ustreznih pravil in načel EU. Obe strani si bosta skupaj prizadevali privabiti in okrepiti evropske naložbe, zlasti z omogočanjem ugodnega okolja za naložbe in preučitvijo priložnosti, kot je ekonomska cona Sueškega prekopa, bolj odprte in trajnostne trgovinske politike ter izboljšanja regulativnega okvira.
            EU bo podpirala egiptovske politike pri spodbujanju elektronskega trgovanja, digitalnega trgovanja, in priprave zakonodaje na področju konkurence ter pri krepitvi naložbenega potenciala z izboljšanjem poslovnega okolja in razvojem egiptovske strategije za zelene informacijske in komunikacijske tehnologije (IKT).
            c)   Socialni razvoj in socialna pravičnost
            
            EU podpira prizadevanja Egipta za spodbujanje in reformo socialnega razvoja in socialne pravičnosti ter smiselnega in vključujočega socialnega dialoga ter za obravnavo socialnih in demografskih izzivov, povezanih s hitro rastjo prebivalstva, vključno s pomanjkanjem vode in ranljivostjo prehranske varnosti. To vključuje krepitev človeških virov v državi, zlasti mladih, žensk in otrok. EU bo podpirala prizadevanja Egipta za spodbujanje gospodarske in socialne zaščite oseb v ranljivih položajih v Egiptu, zlasti tistih, ki so izpostavljene možnim negativnim vplivom gospodarskih reform in posledicam zunanjih pretresov, kot je pandemija COVID-19, z mrežami celovite socialne varnosti in ciljno usmerjenimi programi socialne zaščite, ki so usklajeni s cilji pobude Dostojno življenje (Haya Karima) ter programov Takaful in Karama. Posebna pozornost bo namenjena spodbujanju opolnomočenja žensk ter vlogi žensk in deklet v družbi in gospodarstvu, kar je upoštevano v nacionalni strategiji za opolnomočenje žensk do leta 2030. Poleg tega bosta EU in Egipt še naprej spodbujala vključujoč družbeno-gospodarski razvoj podeželja in mest ter izboljševala zagotavljanje osnovnih storitev, podpirala sodobno kakovostno izobraževanje, tudi z namenom zagotavljanja povezanosti s potrebami trga dela, izboljšanja digitalnih veščin ter pismenosti prebivalstva, tehničnega in poklicnega usposabljanja ter sistemov zdravstvenega varstva.
            
            EU in Egipt bosta sodelovala v zdravstvenem sektorju, da bi zmanjšala obremenitev zdravstvenih storitev zaradi pandemije COVID-19, in na področju cepiv, da bi med drugim podprla ambicije Egipta, da postane regionalno vozlišče za proizvodnjo in izvoz v Afriko in na Bližnji vzhod. EU bo delila svoje izkušnje glede vzpostavitve vključujočega zdravstvenega varstva in njegovega izboljšanja.
            d)   Energija, okolje in podnebni ukrepi
            
            EU in Egipt bosta sodelovala pri diverzifikaciji virov energije in prehodu na gospodarstvo z nizkimi emisijami s posebnim poudarkom na obnovljivih virih energije, ukrepih za energijsko učinkovitost ter postopnem prehodu na nizkoogljične in trajnostne načine prevoza po kopnem in morju ter v civilnem letalstvu. EU bo na zahtevo egiptovske vlade podpirala egiptovska prizadevanja za posodobitev celostne energetske strategije, katere cilj je izpolnjevanje zahtev za trajnostni razvoj države ter zmanjševanje emisij toplogrednih plinov. Krepitev dialoga o energiji in podnebju med EU in Egiptom bo prispevala k opredelitvi glavnih področij sodelovanja. To bi lahko vključevalo podporo prizadevanjem Egipta, da postane energetsko vozlišče v regiji s poudarkom na obnovljivi energiji, stalnem sodelovanju v okviru vzhodnosredozemskega foruma za plin (East Med Gas Forum) in izvajanju vzajemno koristnih projektov na področju energije, vključno s projekti medsebojnega povezovanja med Egiptom in EU.
            Evropska unija in Egipt bosta sodelovala tudi pri skupnih raziskavah, izmenjavi izkušenj in najboljših praks, prenosu tehnologij in spodbujanju podregionalnega sodelovanja (znotraj Sredozemlja) ob ustreznem upoštevanju ohranjanja sredozemskih morskih ekosistemov.
            EU in Egipt bosta okrepila sodelovanje pri spodbujanju koncepta ekoturizma, vključno z varovanjem biotske raznovrstnosti v Egiptu in Sredozemskem morju, zlasti pri upravljanju naravnih rezervatov in obnavljanju degradiranih naravnih virov.
            EU in Egipt bosta sodelovala pri spodbujanju ukrepov na področju podnebja in okolja za doseganje trajnostnega razvoja v skladu z zavezami v okviru UNFCCC, Pariškega sporazuma in sklepov o podnebju iz Glasgowa. EU bo podpirala Egipt pri izvajanju nacionalno določenih prispevkov na področju blažitve in prilagajanja, vključno s podnebnim financiranjem. Poleg tega bosta EU in Egipt sodelovala pri uresničevanju ciljev, ki so bili med drugim opredeljeni v agendi za razvoj do leta 2030 in Sendajskem okviru za zmanjševanje tveganja nesreč.
            EU bo podpirala prizadevanja Egipta pri spodbujanju zelenega prehoda, ustvarjanju zelene rasti in delovnih mest, optimizaciji potenciala in uporabe svojih energetskih virov, nadaljnji diverzifikaciji mešanice virov energije z obnovljivimi viri energije ter energijski učinkovitosti, krepitvi upravljanja in določanju okolju prijaznih usmeritev razvoja.
            EU bo podpirala Egipt pri spodbujanju trajnostnega financiranja, vključno z zelenimi obveznicami, pri sprejemanju standardov okoljske trajnosti v svojem domačem naložbenem portfelju ter pri krepitvi njegovih zmogljivosti za proizvodnjo in izvoz obnovljive energije v obliki električne energije in zlasti obnovljivega vodika.
            Glede na grožnjo, ki jo predstavlja pomanjkanje vode na nacionalni in regionalni ravni, bo EU podpirala Egipt pri gospodarjenju z vodnimi viri, pa tudi na drugih področjih skupnega interesa, kot so ohranjanje biotske raznovrstnosti, higienizacija, ravnanje s trdnimi odpadki, vključno z zmanjšanjem industrijskih onesnaževal, ravnanje s kemikalijami in nevarnimi odpadki ter boj proti dezertifikaciji in degradaciji tal. Egipt in EU proučujeta tudi priložnosti, ki jih Unija zagotavlja Sredozemlju za sodelovanje na področju podnebja, okolja in modrega gospodarstva.
            EU in Egipt bosta okrepila sodelovanje za prehod na trajnostne prehranske sisteme, vključno s trajnostnim upravljanjem kmetijstva, ribištva in ohranjanjem naravnih proizvodnih dejavnikov, da se okrepi prehranska varnost.
            2.   Partnerstvo v zunanji politiki
            
            a)   Stabilizacija držav skupnega sosedstva in drugih držav
            
            Konflikti in krize v sredozemski regiji so ključna ovira za politično stabilnost in trajnostni razvoj. Skupna prizadevanja EU in Egipta za preprečevanje in reševanje konfliktov, spodbujanje varnostnega sodelovanja, ublažitev posledic konfliktov ter odpravljanje njihovih temeljnih vzrokov so torej najpomembnejše prednostne naloge, da bi zaščitili naše ljudi in jim omogočili uspeh. Partnerstvo med EU in Egiptom je pomembno za stabilnost in blaginjo Sredozemlja, Bližnjega vzhoda in Afrike, sodelovanje med njima pa bo še naprej usmerjeno k reševanju konfliktov, graditvi miru, poglobitvi regionalnega gospodarskega vključevanja ter reševanju političnih in gospodarskih izzivov v teh regijah.
            Glede na strateško usmeritev partnerstva sta EU in Egipt zavezana krepitvi sodelovanja v zunanji politiki na ravni dvostranskih, regionalnih in mednarodnih organizacij, zlasti v ZN in večstranskih forumih, vključno z Unijo za Sredozemlje ter Ligo arabskih držav in Afriško unijo, katerih član je Egipt. EU in Egipt sta se zavezala, da bosta sodelovala tudi v okviru letnih ministrskih srečanj med EU in državami južnega sosedstva, kot je predlagano v sklepih Sveta o obnovljenem partnerstvu z državami južnega sosedstva – nova Agenda za Sredozemlje. Prednostne naloge vključujejo obnovljena prizadevanja za podporo Izraelcem in Palestincem pri reševanju konflikta v bližnjevzhodnem mirovnem procesu, ki temeljijo na ključni vlogi EU in Egipta v tem okviru. V vzhodnem Sredozemlju bodo Egipt in EU ter njene države članice med drugim okrepili regionalno sodelovanje v skladu z mednarodnim pravom, vključno s Konvencijo Združenih narodov o pomorskem mednarodnem pravu (UNCLOS). Egipt in EU bosta sodelovala pri izvajanju ustreznih resolucij Varnostnega sveta, zlasti o bližnjevzhodnem mirovnem procesu, Libiji in Siriji. Poleg tega Egipt gosti Center Afriške unije za obnovo in razvoj po konfliktih ter sedež Lige arabskih držav, s katerima bo EU še naprej poglabljala in širila sodelovanje. Nadalje si bosta EU in Egipt prizadevala za tesnejše sodelovanje na večstranski ravni ter pri velikih regionalnih in mednarodnih izzivih, ki vplivajo na obe strani, tudi na področju podnebnih ukrepov.
            Glede na ključno vlogo Egipta pri svetovnem razvoju in njegove nadaljnje ambicije v zvezi s tem bo eden od ciljev sodelovanja med EU in Egiptom razširiti partnerstvo med EU in Egiptom v širši regiji, vključno z Afriko, na področjih skupnega interesa in v okviru pobud, kot je npr. Asuanski forum za trajnostni mir in razvoj. Čim prejšnja sklenitev mednarodnega sporazuma v skladu z deklaracijo o načelih iz leta 2015 in mednarodnim pravom o vprašanju etiopskega jezu je glavna prednostna naloga EU in Egipta, da bi se zavarovala zanesljiva oskrba Egipta z vodo ter spodbujala mir in stabilnost v širši regiji. Mednarodni sporazum, ki bo temeljil na dogovoru s pogajanji, bo prispeval k temu, da bo ta spor postal priložnost za privabljanje tujih naložb in povečanje stabilnosti za države v regiji in milijone ljudi. EU je pripravljena podpreti proces, ki ga vodi Afriška unija v sodelovanju z mednarodnimi partnerji, vključno z EU, in igrati dejavnejšo vlogo, če je to koristno in zaželeno za vse strani, ter deliti svoje izkušnje pri upravljanju skupnih vodnih virov v skladu z mednarodnim pravom. Poleg tega EU in Egipt podpirata predloge za razvoj medregionalnega sodelovanja, vključno s tristranskim sodelovanjem v Afriki.
            b)   Sodelovanje pri obvladovanju krize in odzivu nanjo
            
            EU in Egipt bosta okrepila sodelovanje in posvetovanja ter izmenjavo izkušenj na področju obvladovanja in preprečevanja krize, tako na dvostranski kot regionalni ravni, tudi v okviru Kairskega mednarodnega centra za reševanje konfliktov, ohranjanje in gradnjo miru (Cairo International Center for Conflict Resolution, Peacekeeping and Peacebuilding – CCCPA), da bi obravnavala kompleksne izzive, ki ogrožajo mir, stabilnost in razvoj ter izhajajo iz konfliktov, podnebnih sprememb, naravnih nesreč in epidemij, tudi v okviru instrumenta COVAX, v skupnem sosedstvu in zunaj njega. Izboljšala bosta prizadevanja za odpornost in prilagajanje na podnebne spremembe, vključno z vlaganjem v preventivne ukrepe in krepitvijo sodelovanja na področju civilne zaščite in obvladovanja tveganja nesreč.
            3.   Povečanje stabilnosti
            
            Skupni cilj EU in Egipta je stabilnost v njunih družbah in širši regiji. Človekove pravice, državljanske, politične, gospodarske, socialne, delavske in kulturne pravice, kot so določene v mednarodnem pravu o človekovih pravicah, Pogodbi o Evropski uniji, in načela demokracije, zapisana v egiptovski ustavi, so bistveni za stabilnost obeh pogodbenic in so skupna vrednota in temelj sodobne demokratične države. Egipt in EU ponovno poudarjata svojo zavezanost nadaljnjemu spodbujanju demokracije, temeljnih svoboščin in človekovih pravic, enakosti spolov in enakih možnosti kot ustavnih pravic vseh svojih državljanov v skladu z mednarodnimi obveznostmi, ki so podlaga za dolgoročno stabilnost in varnost. Egipt je naredil pomemben korak z odpravo izrednih razmer leta 2021 in izdajo egiptovske nacionalne strategije o človekovih pravicah (2021–2026). Nacionalna strategija s štirimi osrednjimi področji ponovno potrjuje nacionalni cilj Egipta, da uresniči vse državljanske, politične, gospodarske, socialne in kulturne pravice za doseganje stabilnosti, napredka in trajnostnega razvoja v državi. V tem okviru bo EU Egiptu zagotavljala podporo pri izvajanju teh pravic in ciljev.
            a)   Dobro upravljanje in sodobna, demokratična država
            
            Egipt in EU ponovno poudarjata svojo zavezanost zagotavljanju odgovornosti, pravne države, popolnega spoštovanja človekovih pravic in temeljnih svoboščin ter odzivanju na potrebe svojih državljanov. Na teh zavezah temelji nadaljnja podpora EU prizadevanjem Egipta za okrepitev zmogljivosti državnih institucij za učinkovito reformo javnega sektorja in izboljšanje zmogljivosti institucij kazenskega pregona pri zagotavljanju varnosti za vse. V skladu z mednarodnim pravom in najboljšimi praksami bosta EU in Egipt okrepila sodelovanje pri posodabljanju pravosodnega sektorja in krepitvi zmogljivosti, zlasti pri uporabi sodobne tehnologije, boju proti korupciji, goljufijam in pranju denarja ter izterjavi premoženjskih koristi, pridobljenih s kaznivimi dejanji. Proučila bosta tudi možnost razvoja pravosodnega sodelovanja v kazenskih in civilnih zadevah ter pogajanj o sporazumih o sodelovanju med organi pregona v Egiptu in EU. Sodelovala bosta tudi pri zagotavljanju visoke ravni varstva osebnih podatkov v skladu z mednarodnimi standardi varstva podatkov.
            Parlamentarno sodelovanje med EU in Egiptom, vključno s strukturiranimi izmenjavami med parlamentarnimi odbori in skupinami, bo okrepilo usklajevanje in spodbujalo medsebojno razumevanje. Poleg tega bo EU podpirala prizadevanja Egipta pri načrtovanju in zagotavljanju javnih storitev na vseh ravneh ter pri nadaljnjem zagotavljanju enakosti pri gospodarskih, socialnih in političnih možnostih ter spodbujanju socialne vključenosti vseh oseb.
            b)   Varnost in terorizem
            
            
               Varnost je skupni cilj. Terorizem in nasilni ekstremizem, ki vodi do terorizma, ogrožata družbeno strukturo držav na obeh straneh Sredozemskega morja. Sta veliki grožnji varnosti in blaginji državljanov. Boj proti njima je skupni cilj EU in Egipta, ki lahko sodelujeta na podlagi celovitega pristopa. Tako bi se obravnavali temeljni vzroki terorizma ob polnem spoštovanju človekovih pravic in temeljnih svoboščin za uspešen boj proti radikalizaciji in njeno preprečevanje ter spodbujanje družbeno-gospodarskega razvoja. EU in Egipt se strinjata, da morata sodelovati pri podpori medverskega dialoga, da bi utrdila načela bratstva med ljudmi in skupne temelje kulture miru ob zavračanju nasilja med ljudmi ter spodbujala versko strpnost in zaščitila svobodo veroizpovedi ali prepričanja. Ostajata zavezana sodelovanju v boju proti ekstremizmu in vsaki obliki diskriminacije, vključno z islamofobijo, rasizmom in ksenofobijo.
            EU in Egipt bosta okrepila operativno sodelovanje na področjih, povezanih z varnostjo in bojem proti terorizmu, vključno z varnostjo in zaščito v letalstvu ter zmogljivostjo za preprečevanje mednarodnega organiziranega kriminala in boj proti njemu, kot so tihotapljenje migrantov, trgovina z ljudmi, vključno z otroki, nedovoljena trgovina s kulturnimi dobrinami in njihovo vračilo v skladu z mednarodnim pravom, nedovoljen promet s prepovedanimi drogami, financiranje terorizma in pranje denarja.
            Obe pogodbenici se strinjata z okrepitvijo sodelovanja na področju izvajanja Akcijskega programa ZN za preprečevanje, zatiranje in izkoreninjenje vseh vidikov nezakonite trgovine z osebnim in lahkim orožjem, vključno z izmenjavo izkušenj, usposabljanjem in drugimi dejavnostmi za gradnjo zmogljivosti.
            c)   Migracije in mobilnost
            
            EU in Egipt poudarjata pomen nadaljnjega sodelovanja za učinkovito in uspešno reševanje izzivov nezakonitih migracij, pa tudi vseh drugih vidikov migracij in mobilnosti, vključno z zakonitimi migracijami, v skladu s pristojnostmi EU in držav članic na podlagi celovitih, prilagojenih in obojestransko koristnih partnerstev ter v duhu politične izjave vrha v Valletti in skupnega akcijskega načrta iz Vallette ter ob upoštevanju sporočila Evropske komisije o novem paktu o migracijah in azilu (6).
            EU bo še naprej podpirala prizadevanja egiptovske vlade, da okrepi svoj okvir za upravljanje migracij in azila ter pravočasno mobilizira financiranje v okviru ustreznih instrumentov. EU pri obvladovanju nezakonitih migracijskih tokov pozdravlja pozitivne rezultate Egipta in se opira na njih, zato bo še naprej podpirala prizadevanja Egipta za preprečevanje nezakonitih migracij in boj proti njim, za krepitev upravljanja meja ter za boj proti trgovini z ljudmi in tihotapljenju ljudi, vključno z odkrivanjem žrtev trgovine z ljudmi in pomočjo tem žrtvam.
            EU in Egipt sta zavezana zaščiti pravic migrantov, prosilcev za azil in beguncev ob polnem spoštovanju prava o človekovih pravicah in prava o beguncih. EU si bo prizadevala podpreti in okrepiti egiptovske zmogljivosti za zaščito teh pravic, zagotavljanje zaščite v skladu z mednarodnimi standardi in dostop do osnovnih storitev, kot sta zdravstvo in izobraževanje, tudi za begunce, migrante in prosilce za azil. EU si bo prizadevala za okrepitev sodelovanja z Egiptom na področju prostovoljne preselitve. EU in Egipt bosta spodbujala in olajšala sodelovanje pri identifikaciji nezakonitih migrantov, njihovem vračanju v državo izvora, vključno s pomočjo pri prostovoljnem vračanju, ter njihovem ponovnem sprejetju in trajnostni ponovni vključitvi v državi izvora. Proučila bosta področja sodelovanja pri upravljanju meja.
            To bo dopolnjevalo sodelovanje pri obravnavi temeljnih vzrokov nezakonitih migracij in prisilnega preseljevanja iz tretjih držav, zlasti konfliktov in nestabilnosti, nerazvitosti, revščine in brezposelnosti in boju proti tem temeljnim vzrokom ter sodelovanje pri prizadevanjih za odpravljanje negativnih učinkov podnebnih sprememb in suše. To bo med drugim temeljilo na razvoju družbeno-gospodarskih priložnosti, zlasti izboljšanih perspektiv za mlade, s pobudami za ustvarjanje delovnih mest v okviru okrevanja po COVID-19.
            Urejena, varna, redna in odgovorna mobilnost oseb, tudi v izobraževalne namene, ob preprečevanju bega možganov lahko prispeva k razvoju spretnosti in znanj, ki bi lahko prispevali k razvoju Egipta. Prav tako bi se lahko zgradili trajnostni mostovi med visokokvalificirano delovno silo v EU in Egiptu v skladu s pristojnostmi EU in držav članic.
            III.   Načela sodelovanja
            
            
               S spodbujanjem človeškega dejavnika in medosebnih stikov se bodo okrepile vezi in s tem utrdilo partnerstvo med EU in Egiptom. Medsebojna odgovornost ter odgovornost do Evropejcev in Egipčanov sta ključna vidika prednostnih nalog partnerstva.
            Vprašanja v skupnem interesu bi bilo treba obravnavati tudi s tesnejšim regionalnim in podregionalnim (jug-jug) sodelovanjem. Pri tem bosta EU in Egipt sodelovala v okviru Unije za Sredozemlje in Fundacije Anna Lindh, zlasti na področju medkulturnega dialoga.
            Kultura dialoga se je izkazala za dragoceno orodje pri razvoju medsebojnega spoštovanja. Bistvenega pomena bo poglobitev dialoga o vprašanjih, kot so demokracija, človekove pravice, družbeno-gospodarski razvoj, trgovina, naložbe ter regionalna in mednarodna vprašanja skupnega interesa. Dialog bo tudi način za utrjevanje partnerstva ter pregled povezanosti in dosežkov v njegovem okviru.
            V skladu s prednostnimi nalogami egiptovske vlade je osredotočanje na mlade, od katerih je odvisna dolgoročna stabilnost naših družb, in na ženske medsektorska tema v vseh prednostnih nalogah partnerstva. Ključen cilj je njihovo opolnomočenje in zagotovitev pravnih in praktičnih orodij, da prevzamejo ustrezno vlogo v družbi, in sicer z aktivno udeležbo v gospodarstvu in upravljanju države. EU in Egipt si bosta še naprej izmenjevala izkušnje o boju proti diskriminaciji in nasilju nad ženskami in pri spodbujanju enakosti spolov ter spodbujanju vključevanja mladih in zagotavljanju priložnosti mladim.
            EU in Egipt se strinjata, da civilna družba pomembno in v zelo veliki meri prispeva k izvajanju prednostnih nalog partnerstva ter preglednemu, participativnemu upravljanju sodobne in demokratične države in da lahko podpira proces trajnostnega razvoja v Egiptu. Sodelovala bosta s civilno družbo in učinkovito prispevala k procesu gospodarskega, političnega in socialnega razvoja v skladu z egiptovsko ustavo in ustrezno nacionalno zakonodajo.
            IV.   Zaključek
            
            V duhu skupne odgovornosti sta EU in Egipt skupaj opredelila te prednostne naloge partnerstva. V povezavi s pregledom Agende za Sredozemlje in sklepov Sveta je za leto 2024 predviden vmesni pregled, da se oceni učinek prednostnih nalog partnerstva in da se te po potrebi prilagodijo. Pridružitveni odbor in Pridružitveni svet bosta tudi v prihodnje ključna organa, ki bosta vsako leto izvedla skupno oceno izvajanja prednostnih nalog partnerstva.
            
               (1)  JOIN(2021) 2 final.
            
               (2)  SWD(2021) 23 final.
            
               (3)  https://ec.europa.eu/neighbourhood-enlargement/news_corner/news/new-agenda-mediterranean-council-approves-conclusions-renewed-partnership-southern_en.
            
               (4)  UN Resolution 70/1 Transforming our world: the 2030 Agenda for Sustainable Development.
            
               (5)  https://www.consilium.europa.eu/media/47296/1011-12-20-euco-conclusions-en.pdf
            
               (6)  COM(2020) 609 final.